Ο **Αντιπρόεδρος του Αζερμπαϊτζάν** είναι το δεύτερο υψηλότερο συνταγματικό αξίωμα στο Αζερμπαϊτζάν μετά τον Πρόεδρο. Η πρώτη και τωρινή αντιπρόεδρος είναι η πρώτη κυρία της χώρας Μεχριμπάν Αλίεβα.

Σχηματισμός
-----------

Το αξίωμα καθιερώθηκε μέσα από μια συνταγματική τροπολογία που εγκρίθηκε από τους πολίτες κατά τη διάρκεια του δημοψηφίσματος της 26ης Σεπτεμβρίου 2016. Η τροπολογία δίνει στον πρόεδρο την εξουσία να διορίζει ή να απολύει τον πρώτο αντιπρόεδρο, αλλά και τους υπόλοιπους αντιπροέδρους της Δημοκρατίας του Αζερμπαϊτζάν.

Εξουσίες
--------

Ο αντιπρόεδρος έχει τη δυνατότητα να αναλάβει χρέη προέδρου όταν ο πρόεδρος παραιτηθεί ή βρεθεί σε κατάσταση ανικανότητας να εκτελέσει τα καθήκοντά του. Πριν από την καθιέρωση της θέσης αυτής, τα καθήκοντα αυτά μεταφέρονταν στον πρωθυπουργό, ο οποίος είναι τώρα δεύτερος στη σειρά διαδοχής μετά τον αντιπρόεδρο.

Σε περίπτωση παραίτησης του προέδρου από τη θέση του, οι έκτακτες προεδρικές εκλογές πρέπει να διεξαχθούν εντός 60 ημερών. Στην περίπτωση αυτή ο αντιπρόεδρος της δημοκρατίας του Αζερμπαϊτζάν ασκεί τις εξουσίες του προέδρου έως ότου εκλεγεί ο νέος πρόεδρος. Εάν ο πρώτος αντιπρόεδρος, ο οποίος εκτελεί χρέη προέδρου, παραιτηθεί ή είναι ανίκανος λόγω προβλημάτων υγείας να ασκήσει τα καθήκοντά του, τότε οι αρμοδιότητές του μεταβιβάζονται στον επόμενο αντιπρόεδρο της χώρας (πρωθυπουργό).

Ο αντιπρόεδρος του Αζερμπαϊτζάν μπορεί να υπογράψει διεθνείς διακρατικές και διακυβερνητικές συμφωνίες όταν ο πρόεδρος του παραχωρήσει αυτήν την εξουσία.

Αιρετότητα
----------

Για να είναι κάποιος αντιπρόεδρος θα πρέπει να είναι πολίτης του Αζερμπαϊτζάν, να έχει δικαίωμα ψήφου, να έχει πτυχίο πανεπιστημίου και να μην έχει ευθύνες σε άλλα κράτη.

Στις 21 Φεβρουαρίου 2017 ο πρόεδρος Ιλχάμ Αλίγιεφ διόρισε τη σύζυγό του Μεχριμπάν Αλίεβα ως πρώτη αντιπρόεδρο της χώρας.

Ασυλία
------

Ο αντιπρόεδρος του Αζερμπαϊτζάν απολαμβάνει το δικαίωμα προσωπικής ασυλίας κατά τη διάρκεια ολόκληρης της θητείας του. Επομένως, δεν επιτρέπεται να συλληφθεί, να ερευνηθεί, να εξεταστεί προσωπικά, εκτός από περιπτώσεις κατά τις οποίες έχει συλληφθεί επ΄ αυτοφώρω. Η ασυλία του αντιπροέδρου της Δημοκρατίας του Αζερμπαϊτζάν μπορεί να τερματιστεί μόνο από τον πρόεδρο με την παρουσία του Γενικού Εισαγγελέα του Αζερμπαϊτζάν.

Παραπομπές
----------

1. 1 2  «Mehriban Aliyeva appointed first vice-president of Azerbaijan» (στα αγγλικά). APA Information Agency, APA. Αρχειοθετήθηκε από το πρωτότυπο στις 2017-09-04.. Ανακτήθηκε στις 2018-03-23.
2. ↑  «The Constitution of the Republic of Azerbaijan». Αρχειοθετήθηκε από το πρωτότυπο στις 27 Μαΐου 2011. 
Άρθρο 103'1, Εδάφιο 1 Azerbaijan (1995)
*The First Vice-President and Vice-Presidents of the Republic of Azerbaijan are appointed and dismissed by the President of the Republic of Azerbaijan.*
3. ↑  «Constitution of Azerbaijan». Αρχειοθετήθηκε από το πρωτότυπο στις 27 Μαΐου 2011. 
Άρθρο 105, Εδάφιο 1 και 2 Azerbaijan (1995)
4. ↑  «Constitution of Azerbaijan». Αρχειοθετήθηκε από το πρωτότυπο στις 27 Μαΐου 2011. 
Άρθρο 110'1 Azerbaijan (1995)
5. ↑  «What powers does Azerbaijan’s First Vice-President have?». *Azerbaijan Press Agency*. 2017-02-21. Αρχειοθετήθηκε από το πρωτότυπο στις 2017-02-22.. Ανακτήθηκε στις 2017-02-21.
6. ↑  «Meeting of Security Council held under chairmanship of President Ilham Aliyev VIDEO» (στα αγγλικά). Azertag. 2017-02-21.. Ανακτήθηκε στις 2017-03-11.
7. ↑  «Constitution of Azerbaijan». Αρχειοθετήθηκε από το πρωτότυπο στις 27 Μαΐου 2011. 
Άρθρο 106'1 Azerbaijan (1995)